C 214/52
ET
Euroopa Liidu Teataja
16.6.2023
Kolmapäev, 18. jaanuar 2023
163. nõuab tugevat ELi strateegilist kommunikatsiooni- ja teavituskampaaniat Aafrika riikidele, et võidelda kahjulike narratiivide vastu, eelkõige nende vastu, mida Venemaa Föderatsioon ja Hiina Rahvavabariik piirkonnas levitavad;
164. mõistab hukka Venemaa demokraatiat ohustava sekkumise Aafrikasse, eelkõige Wagneri grupi suurema jalajälje kaudu kontinendil; mõistab teravalt hukka Wagneri grupi poolt toime pandud inimõiguste rikkumised ja kuriteod;
165. nõuab Aafrika ja Euroopa partnerlust, mille eesmärk on luua solidaarsuse, turvalisuse, rahu ja püsiva heaolu ala; nõuab, et EL võtaks kiireid meetmeid, et võidelda Wagneri grupi kasvava kohaloleku vastu mitmes Aafrika riigis, mis õhutab veelgi ebastabiilsust ja õõnestab terrorismivastase võitluse pingutusi;
Parlamentaarse diplomaatia kui välispoliitika vahendi tõhustamine
166. rõhutab Euroopa Parlamendi konkreetset panust ELi välis- ja julgeolekupoliitikasse oma parlamentaarse diplomaatia vahendite kaudu; nõuab tihedamat parlamentaarset kontrolli Euroopa välisasjade strateegiliselt olulistes küsimustes; tuletab muu hulgas meelde, et Ukraina Ülemraada ja Euroopa Parlament teevad poliitilisel ja tehnilisel tasandil tihedat koostööd;
167. märgib, et Euroopa Parlament osaleb aktiivselt ÜVJPs oma erivahendite kaudu; rõhutab, kui olulised ja ainulaadsed on Euroopa Parlamendi demokratiseerimisprogrammid, nagu Jean Monnet’ dialoog, mille eesmärk on edendada ja tugevdada parlamentide tegevust; tuletab meelde, et kõik ELi institutsioonid peaksid osalema ja tegema koostööd tegevuses, mille eesmärk on võidelda demokraatia ülemaailmse tagasilanguse vastu, sealhulgas valimiste vaatlemise, vahendamise ja dialoogi, konfliktide ennetamise, Sahharovi auhinna ja selle võrgustiku ning parlamentaarse diplomaatia kaudu;
168. kutsub Euroopa välisteenistust üles seadma prioriteediks ajakirjandus- ja sõnavabaduse ning astuma kõik vajalikud sammud, et järgida täiel määral ELi suuniseid sõnavabaduse kohta internetis ja mujal; nõuab tungivalt, et ELi delegatsioonid parandaksid ennetavaid kaitsemeetmeid, kavandaksid hädaolukorras reageerimist ajakirjandusvabaduse halvenemisele ning pakuksid kohalikele ajakirjanikele ja kodanikuühiskonnale tõendatavat ja nähtavat toetust;
169. kutsub üles parandama ELi ennetavat diplomaatiat kui ennetavat välispoliitika vahendit, et hoida ära konfliktide puhkemist kolmandate poolte vahel ja toetada neid kasvavatele pingetele rahumeelsete lahenduste leidmisel;
170. rõhutab parlamentaarsete assambleede tähtsust koostöö ja institutsioonilise dialoogi foorumitena ning nende väärtuslikku panust Euroopa välispoliitilisse tegevusse julgeolekuküsimustes, samuti vajadust edendada nende tegevust ning tagada nende nõuetekohane toimimine ja areng;
171. kutsub komisjoni ja liikmesriike üles võimaldama ja tugevdama parlamentaarset järelevalvet ELi välistegevuse üle, sealhulgas jätkates korrapäraseid konsultatsioone komisjoni asepresidendi ning liidu välisasjade ja julgeolekupoliitika kõrge esindaja ja komisjoniga ning kaasates Euroopa Parlamendi Euroopa rahutagamisrahastu ja strateegilise kompassi nõuetekohasesse rakendamisse ja järelevalvesse; tuletab meelde, et Euroopa Parlament teeb Euroopa välisteenistusega teataval määral mitteametlikku koostööd, mida tõhustati pärast nõukogu 26. juuli 2010. aasta otsust ning liidu välisasjade ja julgeolekupoliitika kõrge esindaja 2010. aasta poliitilise vastutuse deklaratsiooni; rõhutab, et Euroopa Parlamendi ja Euroopa välisteenistuse, sealhulgas selle delegatsioonide vaheliste institutsioonidevaheliste suhete raamistikku on vaja veelgi tugevdada; nõuab Euroopa välisteenistuse ja Euroopa Parlamendi vahelist raamlepingut välistegevuse alase koostöö tugevdamiseks, mis võiks tõhustada ELi välispoliitika meetmeid; rõhutab vajadust kasutada Euroopa Kaitsefondi vahearuannet, et kehtestada töökavade delegeeritud õigusaktide kaudu nõuetekohane parlamentaarne järelevalve; rõhutab vajadust luua samasugune parlamentaarse järelevalve tase ka tulevase ühishangete õigusakti ja Euroopa kaitseinvestee­ ringute programmi üle; rõhutab, et Euroopa Parlament peaks oma tähtsa demokraatliku järelevalve rolli nõuetekohaseks täitmiseks saama vajaliku teabe ja dokumendid läbipaistvalt ning õigeaegselt;